1Ni'pa in bim chiwe, are i mas 'o u chac chi qui ta u be are iri: 'o jun 'atz laj aj cojol ka tzij lic 'utz, are i Jesucrísto chi cubinak chic pu wikabim i Dios chila chicaj. 2Ire co'on u patan chila pa mer rachoch i Dios; i rachoch-le lic 'o mas u 'ij man are i Dios yijbawnak, ne achiab ta je yijbawnak. 3Conojel i 'atz laj aj cojol qui tzij i winak, yatal qui patan chi quiqui sujuj qui sipon i winak, xak quiqui camsaj i chicop chuwach i Dios. Rumal-i 'o u chac chi i Jesucrísto xak 'o i cu sujuj chuwach i Dios, man are ire i 'atz laj aj cojol ka tzij chila chicaj. 4We tene 'o chi chuwach i jyub ta'aj, n-aj cojol ta ka q'uexel 'uri man nu muk nu xiquin ti mam Levi. Xui i u muk u xiquin i mam Levi 'o piqui'ab quiqui 'an i patan-le. Queje pacha u bim can i mam Moises ujer. 5Xui-ri, ique quiqui 'an qui patan chi xa pacha u q'uexwach i patan chi ca 'antaj chila chicaj. Keta'am ile man i mam Moises, are xu jek u yijbaxic i rachoch i Dios ujer, xu ta u tzij i Dios. Queje iri xbix che: "Cha 'ana pen awib chu yijbaxic ronojel pacha ca 'anaw i xin c'ut chawe chila tzam jyub." Queje ile xu bij i Dios che. 6Xui-ri, i u patan i Jesus, mas nim u 'ij chuwach i qui patan i aj cojol qui tzij i winak-le, man ire aj uc'anel re jun ka trat ru' i Dios mas 'utz chuwach i jun ujer. Mas 'utz man i Dios u bim chi lic coj u to. 7I ujer trat we tene 'utz xelic, n-tu chac 'uri jun chic trat c'ac'. 8Péro n-kas ta 'utz xelic, rumal-i i winak n-'us taj xe 'el chuwach i Dios. Chupam u wuj i Dios, queje iri tz'ibtalic: I Kajwal Dios cu bij: cu rik ni 'ij quin 'an chic jun trat c'ac' cu' i aj Israel winak, cu' i aj Juda winak. 9N-are ta pacha i trat chi xin 'an cu' i catit qui mam ujer. I trat-le, xin 'an cu' chupam i 'ij chi are xin chap che i qui 'ab, 'elsabal-que pa jyub Egípto. Péro ique xco'taj can u 'onquil in trat; rumal-i xe wo'taj canok. (Queje ile cu bij i Kajwal Dios.) 10Xak cu bij: Are cu rik chic i 'ij, quin 'an chic jun trat c'ac' cu' i aj Israel winak. I trat chi quin 'an cu' are iri: quin ya in 'atbal tzij piqui jolom ique; quin tz'ibaj in no'oj pa canima ique. Te'uri, quin 'an che wib lic in Dios que ique; xak ique lic je winak we yin. 11Co'on panok, conojel caquetamaj in wach, mi jun quin u c'ut chic chique i rachi'il, n-quin u c'ut ta chic chique i ratz u cha'. N-ta chic 'uri u chac, man conojel caquetamaj ni in wach, chi ch'utik, chi nimak caquetamaj ni in wach. 12Quin cuy ni qui mac, n-quin c'unsaj ta chic chin c'ux ni'pa i mac atzalal qui 'anom. (Queje ile tz'ibtal chupam u wuj i Dios.) 13We xu bij i Dios chi 'o chic jun trat c'ac', 'alaj 'uri chi ya xa 'elab i nabe trat. Ni'pa tak i ca tijin u 'elabic, chi n-kas ta 'utz chic, we' 'uri ca sachic.
HEBREOS 8